ПУ „ПОЛЕТАРАЦ“

ОЏАЦИ

Дел.бр.:V-166

**ИЗВЕШТАЈ О САМОВРЕДНОВАЊУ РАДА УСТАНОВЕ**

**ЗА РАДНУ 2023/24.**

**Област: Подршка деци и породици**

**Чланови тима:**

1.Биљана Недељковић-координатор 13.Јелена Слепчев

2.Милица Рељин 14.Бојана Купусинац

3.Марија Вуковић -записничар 15.Сандра Прибић

4.Тања Милетић 16.Ана Марјан-представник родитеља

5.Јасмина Радујко 17.Јована Ђуровић-представник ЛС

6.Ивона Ивановић Мишић 18.Нела Дујић

7.Марија Бурсаћ 19.Јелена Селак-заменик директора

8.Огњена Субин 20.Лела Милиновић- директор

9.Јелена Марковић 21.Јелена Петровић-вд директор

10.Марија Димковић 22.Наста Јанковић

11.Далиборка Ристић 23.Зуска Жјак

12.Бранка Блануша 24.Јована Митровић

**САДРЖАЈ**

**1. Увод**

* 1. Одлука о самовредновању
	2. Специфичности установе
	3. Сажет опис установе
	4. Мисија и висија установе
	5. Окружење у којем вртић функционише
	6. Демографски и социо-економски подаци о деци и породицама
1. **Методологија самовредновања**

2.1. Опис метода и техника које су коришћене у процесу самовредновања

2.2. Обухват циљних група са описом узорка

2.3. Извори доказа

2.4. Опис коришћених инструмената и начин њихове примене

2.5. Динамика активности

2.6. Изазови током процеса самовредновања

**3. Резултати самовредновања**

3.1. Представљање квалитативних и квантитативних налаза

3.2. Закључак о процени оставарености стандарда и области

**4.Предлог мера за унапређивање**

**5.Прилози**

1. **УВОД**

**1.1.Одлука о самовредновању:**

Тим за самовредновање рада установе је на састанку одржаном 31.10 2023.године донео одлуку да ће се у радној 2023/24. години бавити анализом Области 2. Подршка деци и породици .

Предшколска установа „Полетарац“ је у току претходне радне године имала кризну ситуацију која је допринела да у краћем временском периоду установа не функционише на уобичајен начин. Иако је редован рад и фукционисање установе успостављено у кратком временском периоду ,остала је потреба да се вреднује управо област Подршка деци и породици како би током процеса самовредновања проценили оствареност и унапредили стандарде у овој области.

Тежимо ка томе да предшколска установа и породица свој однос граде на поверењу и спремности на сарадњу, кроз међусобно уважавање и подржавање и да континуирана сарадња предшколске установе и породице доприноси како развоју детета и унапређивању рада васпитача тако и развоју родитељске улоге.

**1.2.Специфичности установе**

Специфичност наше установе су развијени кратки програми у свим сеоским срединама у нашој општини намењени деци узраста од 3 до 5,5 година која не похађају ни целодневни ни полудневни програм. Кратки програми се реализују два пута недељно у трајању од два сата и прилагођени су потребама деце и породица. Нудећи различите програме и облике рада трудимо се да сваке године повећамо обухват деце предшколским васпитањем и образовањем.

Такође кроз пројекат „Инклузивно ПВО“ посебну пажњу посвећујемо деци и породицама које припадају друштвено-осетљивим групама и њиховом укључивању у предшколски систем.

**1.3.Сажет опис установе**

Предшколска установа „Полетарац“реализује васпитно-образовни рад у 11 објеката на територији општине Оџаци. Три објекта се налазе у Оџацима, а 8 у осталих 8 насељених места општине. У радној 2023/24. години васпитно-образовни рад се одвија у 35 васпитних група, од којих је 18 у целодневном а 17 у полудневном трајању. Целодневни боравак је у трајању од 9 сати и похађају га деца узраста од годину до поласка у школу. Полудневни боравак је у трајању од 4 сата и похађају га деца узраста од 3 године до поласка у школу. Такође, у свим насељеним местима, сем у Оџацима, два пута недељно у трајању од 2 сата, реализују се кратки програми за децу узраста од 3 до 5,5 година која не похађају програме у целодневном или полудневном трајању. Укупан број уписане деце је 736.

Васпитно образовни рад се остварује на српском језику у 33 групе, мађарском језику у једној групи и двојезично (српско-словачком) у једној групи.

 У установи је запослен 101 радник, а васпитно-образовни рад релализује 47 васпитача и 9 медицинских сестара-васпитача.Стручну службу чине педагог и психолог установе .Послове превентивно-здравствене заштите обавља сестра на превентивно-здравственој заштити.

**1.4.Мисија и визија установе**

Мисија наше Установе је да подстичемо раст и развој деце, негујемо различитост, развијамо и унапређујемо толеранцију, сарадњу и истраживачки дух кроз непрекидну интеракцију са децом и родитељима, остварујемо партнерство са локалном заједницом. Континуирано самовреднујемо свој рад и испитујемо и унапређујемо сопствену праксу и потенцијале.

Визија наше Установе да сва деца предшколског узраста , кроз подршку њиховој добробити имају једнаке могућности за учење и развој .Да нам деца одрастају у безбедној и подстицајној средини , да кроз игру, учење, истраживање и односе које граде са физичким окружењем, вршњацима и одраслима, деца развијају диспозиције за целоживотно учење.Да кроз дијалог и узајамну подршку изградимо партнерски однос са породицом и локалном заједницом. Да континуирано развијамо рефлексивну праксу и повезујемо се у истраживачку заједницу која кроз истраживања и узајамну подршку гради квалитет предшколског васпитања и образовања.

**1.5.Окружење у којем вртић функционише**

Општина Оџаци се сатоји од 9 насељених места од којих су Оџаци седиште општине иадминистративни,привредни, просветни и културни центар. Остала насељена места су: Бачки Брестовац, Бачки Грачац, Богојево, Дероње, Лалић, Каравуково, Ратково и Српски Милетић. У општини живи око 30 хиљада становника, од којих је највише Срба 86,16 %, затим Мађара 3,94%, Рома 3,44%, Словака 2,77%, док је сво остало становништво по националној припадности испод 1%.

 Природни ресусрси наше општине су „главна улица Европе“ река Дунав, каналска мрежа хидросистема Дунав-Тиса-Дунав, језеро Штранд, језеро у Бачком Грачацу, Камариште, шуме у околини канала и реке Дунав. Сва места имају ливаде, воћњаке, баште, а велику површину заузимају плодне оранице.

Велики део становништва општине се бави пољопривредном, а отуда и постојање земљорадничких задруга у свим насељеним местима општине. Оџаци имају и индуструјску зону у којој се налазе фабрике „Магна ситинг“,„Хипол“АД, „Грајнер пекиџинг“,„Стандард гас“, фабрика намештаја „Естетиком“.

Образовно-васпитне установе: у сваком насељеном месту постоји основна школа а у Оџацима и две средње школе.

Установе културе: Библиотека „Бранко Радичевић“ са музејском јединицом као и огранком у свим местима.

Јавна предузећа: ЈКП „Услуга“ Оџаци, ЈКП «Брестком» Бачки Брестовац.

Остале установе: Спортски центар Оџаци,Туристичка организација Оџаци,Центар за социјални рад, Дом здравља, Општинска управа, Пошта, Месне заједница у свим местима.

Удружења: Удружење за МНРО „Златна барка“Оџаци, Удружење пензионера, свако место има Удружење жена и многа друга удружења специфична за одређену локалну заједницу.

Такође у сваком месту постоје различити спортски клубови, многобројна мања или већа приватна предузећа, занатлије, различите приватне продавнице, пекаре...

**2.МЕТОДОЛОГИЈА САМОВРЕДНОВАЊА**

* 1. **Опис метода и техника које су коришћене у процесу самовредновања**

У процесу самовредновања чланице тима су изабрале методе анкета и интервјуа уз коришћење инструмената: упитник и чек листа.

Избор инструмената и метода прилагођен је испитаницима.

Пратећи садашње трендове у смислу коришћења модерних технологија, као и доступност онлај упитника која омогућава брзо попуњавање овај инструмент је коришћен за испитивање родитеља, васпитача и мед.сестара-васпитача.

Са стручним сарадником реализован је интервју, док су са децом извршене консултације.

Представницима Управног одбора из локалне заједнице понуђено је да се вредновање квалитета рада установе 2. Области квалитета реализује кроз интервју или упитник, али нису се одазвали позиву да учествују у процесу самовредновања.

* 1. **Обухват циљних група са описом узорка**

Као циљне групе у процесу самовредновања изабрани су :

-Родитељи- планирано је да се обухвати 50% родитеља свих узрасних група, а упитник је попунило 280 што је 38,36% од укупног броја родитеља (730)

-Васпитачи и мед.сестре-васпитачи – планирано је да буде обухваћено 90% од свих васпитачи и мед.сестара-васпитачи (57) , а упитник је попунило 51 односно 89,47% од укупног броја.

-Деца-планирано је да буде реализовано консултовање са децом у групама пред полазак у школу у целодневном и полудневном боравку, старијим групама целодневног боравка и мешовитим групама полудневног боравка

-Планирано је да чек листу попуни 90% чланица тима, а попуњавало је 16 од 23 што је 69,56%.

-Стручни сарадник- планиран је интервју са једним стручним сарадником , реализован је интервју са педагогом

-Представници Управног одбора из локалне заједнице- планиран је интервју са члановина Управног одбора из локалне заједнице, њих троје, који су они одбили, као и анкетирање у виду упитника

**2.3. Извори доказа**

Извори доказа били су одговори родитеља, васпитача и мед.сестара-васпитача кроз гугл упитник,стручног сарадника кроз интервју , изјаве деце кроз консултације са децом, такође и тврдње из чек листе коју су попуниле чланице тима.

* 1. **Опис коришћених инструмената и начин њихове примене**

За родитеље коришћен је онлајн упитник , а питања су преузета из Водича „Самовредновање у предшколским установама“ која су планирана за фокус групе са родитељима.Поједина питања су коригована како би по мишљењу чланица тима била јаснија родитељима,а поједина питања нису коришћена.

Васпитачи и мед.сестре-васпитачи имали су прилику да попуњавају онлајн упитник.Питања су преузета из Упитника за васпитаче и мед.сестре такође из водича за самовредновање.

За консултације са децом коришћена су питања која су понуђена у водичу, такође и за интервју са стручним сарадником коришћена су питања из поменутог водича.

За чланице тима коришћена је чек листа преузета из водича за запослене у предшколским установама „Самовредновање у предшколским установама“.

* 1. **Динамика активности**

Током априла 2024.године родитељима, васпитачима и мед.сестрама-васпитачима прослеђен је линк до онлајн упитника. Такође у овом периоду васпитачи су реализовали консултовање са децом.

У месецу јуну 2024.године реализован је интервју са стручним сарадником.

Током месеца јула 2024.године чланице тима су попуниле чек листу и извршена је анализа прикупљених података.

* 1. **Изазови током процеса самовредновања**

Изазови са којима су се чланице тима сусретале:

* разумљивост питања у упитницима
* анимирања родитеља, васпитача и мед.сестра-васпитача да у што већем броју попуне упитник
* начини консултовања са децом
* прилагодити приступ деци у току консултација
* анимирање чланова Управног одбора из локалне заједнице да се укључе у процес самовредновања рада установе
1. **Резултати самовредновања**
	1. **Представљање квалитативних и квантитативних налаза**

Стандард 2.1. Установа је безбедна и сигурна средина

**2.1.1. *Остваривање програма социјалне, превентивно-здравствене заштите и исхране доприноси сигурности и безбедности деце.***

Анализом прикупљених података из четири извора утврђено је да је показатељ 2.1.1. видљив.

Већина родитељ потврђује да их установа информише о парвима и могућностима које могу да остваре у вртићу и заједници.

Васпитачи и мед.сестре-васпитачи се изјашњавају да су упознати са мерама индивидуализације у вези са исхраном, превентивно-здравственом заштитом, социјалном заштитом и брину о томе да се оне поштују.

Стручни сарадник наводи да директор, стручни сарадници и васпитачи најчешће иницирају и успостављају интерсекторску сарадњу у локалној заједници и да остварује сардњу са Центром за социјални рад, Домом здравља, као и са Интерресорном комисијом.

Док чланице тима оцењују да овај показатељ није видљив, јер Програм социјале заштите, као и активности и процедуре дефинисане Програмом превентивне –здравстевене заштите нису конкретне.Констатују да у установи постоји пракса индивидуалнод прилагођавања исхране потребама деце и породице, док не постоји Програм исхране.

***2.1.2. У установи се остварује програм заштите деце од насиља, дискриминације, злостављања и занемаривања***

Докази су прикупљени из четири извора и констатовано је да је показатељ 2.1.2. видљив.

Већина родитеља је означила да их путем родитељских састанака установа упознаје са Програмом заштите од насиља, злостављања, занемаривања и дискриминације деце, али и да се у те сврхе користе и панои.

Васпитачи се слажу да установа прилагођава начин информисања потребама родитеља и других актера.

Стручни сарадник наводи да је његова улога у реализацији превентивних активности, као и у реализацији интервентних активности-примена процедура у ситуацијама сумње или постојања сукоба, насиља, злостављања и занемаривања.

Чланице тима оцењују да родитељи и деца нису укључени у планирање превентивних активности.

***2.1.3. Установа обезбеђује различите начине информисања родитеља и запослених са циљем заштите права детета***

Анализом прикупљених података из четири извора утврђено је да је показатељ 2.1.3. видљив.

Васпитачи истичу да су родитељи упознати са правима детета.

Родитељи су означили да вртић путем предавања, информатора, фестивала дечјих права спроводи различите промотивне и едукативне активности у области дечјих права у вртићу и локалној заједници.Већина оцењује да су и они укључени у те активности.

Стручни сарадник одговара да се путем предавања, родитељских састанака, израде едукативних материјала, брошура за медије, сајт...укључује у информисање родитеља, запослених о правима детета, значају образовања, условима за раст и развој деце и др.

Чланице тима констатују да су родитељи на јасан и једноставан , разумљив начин упознати са правима детета, као и да се за родитеље, децу и запослене у установи креирају различити материјали и на различите начине промовишу права детета.

***2.1.4. Простор предшколске установе је прилагођен различитим потребама деце и породице у циљу подршке безбедности и њиховом осећању сигурности.***

Докази су прикупљени из четири извора и констатовано је да је показатељ 2.1.4. видљив.

Стручни сарадник изајвљује да кроз анализу стања, давањем предлога за унапређивање, саветодавним радом са васпитачима о томе да простор осликава различитост деце и породица као и израдом едукативних материјала доприноси да простор буде прилагођен различитим потребама деце и породица.

Родитељи се у већој мери слажу да је простор вртића доступан, безбедан и сигуран за сву децу и породице, као и да су простор и опрема у вртићу прилагођени за учешће деце са сметњама у развоју и инвалидитетом у активностима.

Чланице тима истичу да сви могу да се безбедно и сигурно крећу кроз заједничке просторе и собе.Да само у централном објекту постоји рампа и да су важне информације о програмским кативностима, безбедности и процедурама доступне на српском језику.Простор, опрема и материјали осликавају различитост сваке породице и деце, укључујући културолошку, етничку различитост и родну равноправност.

У консултовању са децом деца истичу да желе вртић онакав какав јесте, да имa више простора, са теренима за фудбал и кошарку.Највише воле да се играју у симболичкој целини, целини за визуелно изражавање и целини за конструисање, такође и на тераси и у дворишту.

Воле да се играју са коцкама, пузлама, возилима, фигурицама животиња и беба, друштвеним играма...

Један број деце наводе да у вртићу не постоји простор у коме не могу да бораве а волели би, док одређен број деце као такав простор наводи простор у коме могу да бораве само уз одобрење и надзор васпитача као што су ходници и терасе.

Већина консултоване деце се изјашњава да у вртићу нема места у коме се не осећа лепо. Мањи број деце наводи део у коме се не осећају лепо трпезарију и канцеларију јер тамо нема играчака.

Стандард 2.2. У установи се уважава личитост, поштују права и потребе деце и породице

***2.2.1. У установи се уважава различитост сваког детета и породице***

Триангулацијом прикупљених доказа констатовано је да је показатељ 2.2.1. видљив.

Већина васпитача истиче да се у вртићу препознају сва деца и њихове породице, као и да простор вртића осликава особеност деце из различитих група и њихових породица.

Стручни сарадник наводи да се укључује у сагледавање и анализу потреба и планирање подршке деци и породицама из осетљивих група кроз разговор и сарадњу са родитељима, васпитачима, дефектолозима, сарадњу са Центром за социјални рад и ИРК.Као и заједничком анализом стања и планирање даље подршке.

Чланице тима истичу да се у развијању реалног програма уважава различитост деце и породица и промовише инклузивна култура. У установи се планира понуда програма на основу потреба деце и породица и да установа ствара услове да се промовишу и поштују приоритети за упис.Такође установа бира услуге у складу са анализом потреба и интересовања деце и проценом квалитета понуђених услуга , ?**али изостаје консултација са родитељима.**

***2.2.2. Установа развија различите програме и облике на основу утврђених потреба деце и породице и могућности локалне заједнице или постојећих ресурса***

Триангулацијом прикупљених доказ констатовано је да је показатељ 2.2.2. видљив.

Већина васпитача сматра да је понуда различитих облика и програма разноврсна и одговара потребама породица и деце, као и да ПУ омогућава/олакшава породицама повезивање са програмима и услугама у локалној заједници којеи су потребни деци и породици.

Чланице тима су констатовале да установа кроз развијање различитих облика и програма ВО рада повећава обухват деце ПВО, као и да је понуда различитих облика и програма рада разноврсна и заснована на испитаним потребама и интересовањима деце и породица.Да установа има успостављену праксу прикупљања и анализе података о породицама чија деца не иду у вртић у свим насељеним местиам, али да је потребно обновити сарадњу у овом делу и са Домом здравља у Оџацима.Констатовале су да приликом развијања различитих облика и програма рада установа у мањој мери користи просторне капацитете и људске ресурсе локалне заједнице.

Родитељи наводе да би поред редовног програма волели да се њихова деца баве следећим активностима у вртићу:

-већина родитеља наводи физичке активности, спорт, као и физичке активности на отвореном

-један мањи број наводи креативне радионице и учење страног језика

***2.2.3. У циљу подршке деци и њиховом доживљају припадности приликом доласка у ново окружење (полазак у вртић, прелаз из ПУ у школу) у установи се тимски стварају услови за постаепене прелазе***

Докази су прикупљени из четири извора и констатовано је да је показатељ 2.2.3**.** видљив .

Већи број родитеља су констатовали да децу и њих вртић припрема за упис у вртић, односно прелазак из јаслица у вртић, из вртића у школу путем родитељских састанака.

Стручни сарадник наводи да кроз размену информација, повезивањем са стручним сарадницима из школе, израдом заједничког плана транзиције, реализацију родитељских састанака, израдом плана адаптације у сарадњи са родитељима и васпитачима укључује и пружа подршку васпитачима, деци и родитељима у развијању плана транзиције.

Васпитачи и мед.сестре-васпитачи се слажу да у сарадњи са стручним сарадницима учествују у припремању детета и породице за укључивање у вртић, прелазак из јаслица у вртић.Такође се слажу са констатацијом да у сарадњи са стручним сарадницима, породицама и запосленима у школи, кроз зајдничке активности смислене деци и родитељима, током године, припремају прелазак деце из вртића у школу.

Чланице тима су констатовале да установа развија програм транзиције за прелазак из вртића у школу заједно са породицом.Да школа и вртић континуирано, током целе године, сарађују,заједнички планирају и реализују активности за децу и породице

***2.2.4. Учешће деце у различитим манифестацијама у локалној заједници остварује се на основу процене најбољег интереса детета***

Триангулацијом прикупљених доказа констатовано је да је показатељ 2.2.4. видљив.

Већина родитеља констатује да их установа консултује када деца треба да учествују на манифестацијама у локалној заједници.

Већи број васпитача се слаже са тврдњом да у складу са темом/пројектима које развијају у групи, планира учешће у различитим манифестацијама у локалној заједници.

Чланице тима су констатовале да постоји протокол и програм сарадње који се дефинише учешће деце у манифестацијам у локалној зајединци, као и да стручни органи установе заједно са васпитачима и родитељима анализирају, планирају и одлучујуо учешћу деце на манифестацијама које су смислене деци и за које су деца заинтересована, а реализују се у оквиру локалне заједнице.

СТАНДАРД 2.3. УСТАНОВА САРАЂУЈЕ СА ПОРОДИЦОМ И ЛОКАЛНОМ ЗАЈЕДНИЦОМ

***2.3.1.Програм сарадње са породицом развија се на основу испитивања потреба, могућности и интересовања породице***

Триангулацијом прикупљених доказа констатовано је да је показатељ 2.3.1. видљив.

Већина родитеља потврђује да их консултовани од стране вртића шта је то што је њима важно и како би волели да сарађују са вртићем.

Већина васпитача се слаже да кроз дијалог са родитељима договарају и планирају сарадњу вртића и породица на нивоу установе/вртића/групе.

Чланице тима су констатовале да се установа консултује са родитељима у вези са очекивањима, потребама, интересовањима и начинима њиховог укључивања у живот групе и вртића.Да се програм сарадње са породицом развија кроз уважавање њихових предлога и иницијатива и реалних могућности за укључивање у живот и рад вртића, као и да програм сарадње са родитељима операционализује сваки вртић и група у скалду са специфичностима децеи породице те групе/вртића.

***2.3.2.У установи се примењују различити начини укључивања породице***

Триангулацијом прикупљених доказа констатовано је да је показатељ 2.3.2. видљив.

На питање како се укључују у активности у вртићу/групи већина родитеља одговара да је то учешћем у радионицама, затим доношењем материјала, предлозима, сугестијам и идејама.Већина потврђује да су консултовани око начина, могућностима, времена укључивања.

Већина васпитача у потпуности се слаже да родитеље и друге чланове породице позивају да предложе начине на које би могли и желели да се укључе у живот и рад групе и вртића, као и време које им је најпогодније. У потпуности се слаже већина да користе различите начине позивања родитеља .

Чланице тима истичу да родитељи имају прилике да са васпитачима разговарају о активностима деце и програмским активностима, али да вртић ређе организује различите облике повезивања и дружења између породица, и породица и васпитача.

***2.3.3. У установи се пружа подршка остваривању васпитне улоге породице у складу са њеним потребама (саветовалишта, отворена врата, тематски састанци, итд.)***

Докази су прикупљени из четири извора и констатовано је да је показатељ 2.3.3**.** видљив .

Већина родитеља потврђује да им установа пружа подршку у остваривању васпитне улоге породице у складу са њиховим могућностима.Половина испитсних родитеља истиче да је то путем тематских родитељских састанака, нешто више од половина родитеља у потпуности је задовољно са подршком коју пружа установа деци и породицама.

Нешто више од половине испитаних васпитача у потпуности се слаже да родитељи имају: прилику да предложе теме о којима би желели да уче и дискутују и унапређују своје компетенције, а односи се на васпитавање, учење и развој деце, као и да имају различите прилике за учење и унапређивање родитељских компетенција.

Чланице тима су констатовале да установа планира и организује различите програме којима се подржава васпитна улога породице на основу испитаних потреба и интересовања и могућности родитеља.Да установа планира и организује индивидуалну подршку према потребама појединих породица, као и да кроз сарадњу са другим институцијама, организацијама, установа планира и реализује различите програме за родитеље, и децу и родитеље.

Стручни сарадник наглашава да установа пружа родитељима прилике за учење и унапређивање родитељских компетенција тако што организује едукативна предавања, радионице за родитеље, у сарадњи са Фондацијом Новак Ђоковић установа реализује програм „Подршка не перфекција“, саветодавни рад са васпитачима и стручним сарадницима, кроз информисање о едукативним приликама у окружењу, кроз израду едукативних материјала и постављање на ФБ страницу установе, сајту , паноима за родитеље и сл.

***2.3.4.У сарадњи са локалном заједницом установа организује активности којима доприноси повећању обухвата деце и доступности програма***

Анализом прикупљених података из чек листе констатовано је да је показатељ 2.3.4. видљив.

Чланице тима су констатовале да установа у сарадњи са различитим институцијама, удружењима долази до податка о деци и породицама које нису укључене у програм ПВО, да се у заједници на различите начине промовишу програми ПВО као и да установа/вртић учествује у различитим пројектима којима се унапређује квалитет и доступност програма.Повремено се у сарадњи са представницима различитих институција планирају реализација различитих облика и програма у просторима ван вртића.

* 1. **Закључак о процени остварености стандарда и области**

На основу изведених закључака о видљивости показатељ процењено је да је стандард

 2.1. Установа је безбедна и сигурна средина  ***остварен***

На основу изведених закључака о видљивости показатељ процењено је да је стандард

2.2. У установи се уважава личитост, поштују права и потребе деце и породице ***остварен***

На основу изведених закључака о видљивости показатељ процењено је да је стандард

2.3. УСТАНОВА САРАЂУЈЕ СА ПОРОДИЦОМ И ЛОКАЛНОМ ЗАЈЕДНИЦОМ ***остварен***

**4.Предлог мера за унапређивање**

*Стандард 2.1. Установа је безбедна и сигурна средина*

*Предлог активности за унапређење показатеља:*

**2.1.1. Остваривање програма социјалне, превентивно-здравствене заштите и исхране доприноси сигурности и безбедности деце.**

Израдити програм социјалне заштите који ће садржати конкретне начине подршке породицама из осетљивих група.

Планирати активности и процедуре дефинисане програмом превентивно-здарвствене заштите које ће бити конкретне и осигураваће безбедност и сигурност деце.

Израдити Програм исхране који је прилагођен индивидуалним потребама деце и породице.

**2.1.2. У установи се остварује програм заштите деце од насиља, дискриминације, злостављања и занемаривања**

Укључити представнике родитеља из Савета родитеља и запослене у анализу стања и потреба деце и породице и на основу ње планирати превентивне активности у програму заштите деце од насиља, злостављања, занемаривања и дискриминације.

Укључити родитеље и децу у планирање превентивних активности.

**2.1.4. Простор предшколске установе је прилагођен различитим потребама деце и породице у циљу подршке безбедности и њиховом осећању сигурности.**

Уколико се укаже потреба потребно је да сваки објекат обезбеди рампе, рукохвате и другу опрему која особама са сметњама у развоју и инвалидитетом омогућавају несметано укључивање у активности **.**

Омогућити да важне информације о програмским активностима, безбедности и процедурама буду свима доступне и разумљиве.

*Стандард 2.2. У установи се уважава различитост, поштују права и потребе деце и породице*

*Предлог активности за унапређење показатеља:*

**2.2.1. У установи се уважава различиост сваког детета и породице**

Потребно је да установа бира услуге уз консултацију са Саветом родитеља.

**2.2.2. Установа развија различите програме и облике на основу утврђених потреба деце и породица и могућности локалне заједнице или постојећих ресурса .**

Планирати додатне активности у складу са потребама деце и родитеља , осмислити Програм спортских активности.

Поново успоставити праксу прикупљања података о породицама чија деца не иду у вртић-сарадња са Домом здравља-Педијатријска амбуланта у Оџацима.

Приликом развијања различитих облика и програма рада потребно је да установа чешће користи просторне капацитете и људске ресурсе локалне заједнице.

**2.2.3.У циљу подршке деци и њиховом доживљају припадности приликом доласка у ново окружење (полазак у вртић, прелаз из ПУ у школу) у установи се тимски стварају услови за постепене прелазе**

Унапредити сарадњу васпитача, стручних сарадника и родитеља на креирању програма транзиције.

*СТАНДАРД 2.3. УСТАНОВА САРАЂУЈЕ СА ПОРОДИЦОМ И ЛОКАЛНОМ ЗАЈЕДНИЦОМ*

*Предлог активнсоти за унапређење показатеља:*

**2.3.3. У установи се пружа подршка остваривању васпитне улоге породице у складу са њеним потребама (саветовалишта, отворена врата, тематски састанци, итд.)**

Чешће организовати различите облике повезивања и дружења између породица, и породица и васпитача (чајанке, излети, шетње, клубови).

Креирати програме којима се подстиче васпитна улога породице.

**2.3.4. У сарадњи са локалном заједницом установа организује активности којима доприноси повећању обухвата деце и доступности програма.**

У сарадњи са представницима различитих институција чешће планирати реализацију различитих облика и програма у просторима ван вртића ( простор месне заједнице, дом културе, бибиотека, музеј, позориште, фарма, парк, спортски терени).

 Координатор Тима за самовредновање ,

 Биљана Недељковић